Posti on testannut kylmälaatikoiden käyttöä jo Raumalla ja Turun seudulla. Samassa laatikossa on normaali laatikko posteille ja jääkaappilämpöinen kaappi netistä tilatulle ruualle.

Posti on testannut kylmälaatikoiden käyttöä jo Raumalla ja Turun seudulla. Samassa laatikossa on normaali laatikko posteille ja jääkaappilämpöinen kaappi netistä tilatulle ruualle. Posti

Ruuan tilaaminen verkkokaupasta on pian entistä helpompaa, kun ruokalähetyksen voi saada suoraan kotipihalla olevaan kylmälaatikkoon. Posti on käynnistänyt viime vuoden puolella hankkeen, jossa testataan uudenlaisia kylmälaatikoita haja-asutusalueilla. Kokeilu on tällä hetkellä menossa Rauman ja Turun seudulla.

Asiakkaan ei tarvitse olla lähetyksen aikaan kotona. Sami Finne

– Tarkoituksena on tuoda asiakkaalle yhä joustavampia mahdollisuuksia ruuan tilaamiseen verkkokaupasta. Jatkossa asiakkaan ei tarvitse olla lähetyksen aikaan kotona, vaan ruokatilaus voidaan jättää kylmälaatikkoon, kertoo Postin paketti- ja logistiikkapalvelun johtaja Sami Finne.

Kylmälaatikoiden käyttö tarkoittaisi sitä, että ruokatilaukset voitaisiin toimittaa asiakkaalle päiväpostin mukana. Postinjakajalla olisi käytössään avain kylmälaatikkoon, johon ruuat jätetään. Ruuat säilyvät laatikossa hyvin, sillä lämpötila on sama kuin jääkaapeissa. Kaapeissa on myös lämmitys esimerkiksi kovia pakkaskelejä varten. Asiakkaalle tulee tilauksesta saapumisilmoitus.

– Entisen postilaatikon tilalle voi laittaa laatikon, jossa yhdistyvät kylmäkaappi ja postilaatikko. Toinen vaihtoehto on sijoittaa kylmäkaappi esimerkiksi kuistille, jolloin postilaatikko voi olla entisellä paikallaan tien varressa. Kylmälaatikko tarvitsee kuitenkin sähköä, Finne kertoo.

Nykyään ruuan tilaaminen verkkokaupasta toimii siten, että Posti käy tiettynä ajankohtana toimittamassa lähetyksen. Esimerkiksi Kuopiossa se tarkoittaa kolmen tunnin aikaikkunaa, johon toimituksen on mahduttava.

Joka kodin pakettiautomaatti

Posti on ollut kehittämässä hanketta yhdessä Viileä Oy -yrityksen kanssa. Finnen mukaan yrityksen kehittämä kylmäkaappi on ainutlaatuinen eikä vastaavaa ole ollut muualla käytössä. Useat yritykset kuten esimerkiksi Waitrose on kokeillut erilaisia kylmälokeroita maailmalla, mutta niiden leviäminen on jäänyt pieneksi. Myös HOK-Elanto on kokeillut kylmälokeroita lentoasemalla.

Kylmälaatikon pilottivaihe on parhaillaan menossa ja sitä on testattu muun muassa kotihoitopalvelussa Raumalla.

Ihmiset ovat olleet pakettiautomaattiin äärettömän tyytyväisiä, nyt kokeillaan toisenlaista juttua. Sami Finne

– Kotihoidossa on saavutettu säästöjä palvelun kautta ja asiakkaat ovat olleet erittäin tyytyväisiä. Jonkin verran on jouduttu pilottivaiheessa tekemään muutoksia, esimerkiksi kaappikoko osoittautui aluksi liian pieneksi ja sen jälkeen kehitykseen on otettu suurempi malli.

Finnen mukaan uutta ideaa voisi osaltaan verrata Postin aiemmin lanseeraamaan pakettiautomaattiin. Se on ollut käytössä jo useamman vuoden ja saanut runsaasti positiivista palautetta.

– Ihmiset ovat olleet pakettiautomaattiin äärettömän tyytyväisiä, nyt kokeillaan toisenlaista juttua. Idea tuli Viileä Oy:lta ja oltiin alusta asti sitä tukemassa.

"Kaikkia ruokia ei voi laittaa samaan tilaan"

Ruuan verkkokauppaa jo vuosia pyörittäneen kuopiolaisen K-Supermarket Petosen kauppias Vesa Immonen pitää kylmäkaappeja tervetulleena ideana. Hän sanoo, että kaapit ratkaisisivat sen ongelman, että asiakkaan tulisi olla kotona sillä hetkellä, kun ostokset toimitetaan.

– Ehdottomasti kannatan ajatusta. Se lisäisi varmasti verkkokaupan kysyntää Suomessa. Kauppa on kasvanut koko ajan, mutta ehkä tässä taloudellisessa tilanteessa ruuastakin säästetään, Immonen sanoo.

Myös K-Market Neulamäen kauppias Sirpa Karppi pitää kylmälaatikoita hyvänä ideana. Hän toteaa kuitenkin, että ongelmaksi voivat muodostua ruokatuotteiden erilaiset säilytyslämpötilat.

– Asiakkaat ostavat usein kerralla suuria ruokaostoksia verkosta. Siellä on mukana kylmätuotteiden lisäksi pakasteita sekä huoneenlämmössä säilytettäviä ruokia. Kaikkea ei voi laittaa samaan tilaan, Karppi huomauttaa.

Hän sanoo, että useimmilla verkkokaupoilla ruuan vähimmäistilausmäärä on 10 euroa. Kaupat saattavat antaa myös alennusta toimitusmaksuista, jos ostosten hinta menee tietyn rajan yli.

Uusia mahdollisuuksia pientilallisille

Koko Suomeen kylmälaatikot tulevat käyttöön myöhemmin, aikaisintaan loppuvuonna. Tarkoituksena on käynnistää toiminta kerralla eri puolella Suomea. Palvelu on tarkoitettu ennen kaikkea rivi- ja omakotitaloihin haja-asutusalueilla.

Suomessa ruuan verkkokaupalla on vielä erittäin pienet markkinat, mutta Postilla uskotaan niiden muuttuvan nopeasti.

Lähiruoka tulee saamaan ihan uutta elämää. Sami Finne

– Markkinat ovat tällä hetkellä vasta promillien luokkaa, mutta toiminta on jo tosi yleistä esimerkiksi Britanniassa ja Ranskassa. Uskon, että kun pari vuotta mennään eteenpäin, Suomessa on olemassa jo huikean paljon verkkokaupan tarjoajia.

Finnen mukaan kylmälaatikot voisivat tuoda uusia mahdollisuuksia esimerkiksi pientilallisille, jotka voisivat myydä lähiruokaa verkossa ympäri vuoden.

– Lähiruoka tulee saamaan ihan uutta elämää. Uskon, että verkkokauppa tarjoaa lähitulevaisuudessa laajentamismahdollisuuden monenlaisille tuotteille.